Vinterferien er godt i gang de fleste steder, og det har længe stået klart, at ugen ender med blæst. Men det bliver også en våd uge, og det begynder allerede tirsdag eftermiddag. Resten af ugen kommer altså ikke til at byde på klassisk udevejr. Torsdag og fredag skal to meget kraftige lavtryk forbi Danmark, og alt efter om de tager en nordlige eller sydlig bane, kan det ende med storm. Blæsevejret kommer bare ikke til at stå alene, hvad enten vi får den helt kraftige eller den knap så kraftige tur. Mange steder vi kan se frem til rigtig meget regn. I Sønderjylland kan vi ifølge nogle vejrmodeller ende med helt op til 75 millimeters regn frem til søndag aften. Dette skal ses i forhold til, at der normalt falder omkring 750 millimeter regn i Danmark på et helt år. Når lavtrykkene ligger som perler på en snor, vil det typisk give kraftigt uvejr, efterfulgt af en opklaring dagen derpå, og så endnu et uvejr på tredjedagen. Lavtrykkene i dette tilfælde har bare så meget fart på, at opklaringen ikke bliver en rigtig opklaring, men mere en våd pause mellem de kraftige blæsevejr. Normalt falder der 50,3 millimeter regn i løbet af hele februar, så sønderjyderne kan risikere at få halvanden måneds regn hen over de kommende fem dage. De to lavtryk, der kommer i en bane hen over Danmark, giver det, der nogle gange kaldes halvandendagsvejr. Hvis lavtrykkene går lidt sydligere end forventet, bliver blæsevejret ikke så kraftigt, men at der er potentiale i de to uvejr, kan ses af det faktum, at de engelske meteorologiske myndigheder allerede har navngivet dem. Først kommer lavtrykket Dudley og derefter kommer lavtrykket Eunice.

Opsummering:
Resten af uge syv bliver mange steder en meget våd omgang.